ไทยพาณิชย์ขึ้นดอกเบี้ยฝาก-กู้
ธนาคารไทยพาณิชย์ ขึ้นดอกเบี้ยเงินฝาก 0.10-0.25%, เงินกู้ 0.25% มีผลพรุ่งนี้
10 มี.ค. 2554

ธนาคารไทยพาณิชย์ ขึ้นดอกเบี้ยเงินฝาก 0.10-0.25%, เงินกู้ 0.25% มีผลพรุ่งนี้
ธนาคารไทยพาณิชย์ จำกัด (มหาชน) ประกาศปรับขึ้นอัตราดอกเบี้ยออมทรัพย์ เงินฝากประจำ ตั๋วแลกเงินและเงินให้สินเชื่อทุกประเภท สอดคล้องกับมติคณะกรรมการนโยบายการเงินในวันที่ 9 มีนาคม 2554 พร้อมได้จัดแคมเปญบัญชีเงินฝากประจำพิเศษ 15 เดือน ผลตอบแทน  2.80% ต่อปี 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ”การขึ้นอัตราดอกเบี้ยในครั้งนี้เพื่อให้เป็นไปตามการปรับดอกเบี้ยนโยบายการเงินของทางการ โดยธนาคารได้พิจารณาปรับอัตราดอกเบี้ยทั้งเงินฝากออมทรัพย์ เงินฝากประจำ และเงินให้สินเชื่อ โดยปรับเพิ่มขึ้นในช่วง 0.10%-0.25% ต่อปี ตามวงเงินและระยะเวลาการฝาก ทั้งนี้ อัตราดอกเบี้ยข้างต้นมีผลตั้งแต่วันที่ 11 มีนาคม 2554 นี้
พร้อมกันนี้ ธนาคารจัดแคมเปญเพื่อส่งเสริมการออมแก่ลูกค้าด้วยบัญชีเงินฝากประจำพิเศษ 15 เดือน โดยเริ่มต้นเงินฝากขั้นต่ำ 100,000 บาท    และลูกค้าได้รับผลตอบแทน  2.80% ต่อปี  แคมเปญนี้เริ่มตั้งแต่วันนี้  - 30 เมษายน 2554 
จากการปรับอัตราดอกเบี้ยดังกล่าว ส่งผลให้อัตราดอกเบี้ยออมทรัพย์เป็น 0.75%  ต่อปี เงินฝากประจำ 3 เดือน เป็น 1.25%-1.50% ต่อปี เงินฝากประจำ 6 เดือนเป็น 1.60%-1.80%  ต่อปี  เงินฝากประจำ 12 เดือน เป็น 1.85%-2.00%  ต่อปี และเงินฝากประจำระยะยาว 24 เดือนปรับเป็น  2.40%-2.85%ต่อปี และ 36 เดือน ปรับเป็น  3.00%-3.10% ต่อปี สำหรับอัตราดอกเบี้ยเงินกู้ MLR  ปรับเป็น  6.625%  ต่อปี อัตราดอกเบี้ย MOR  เป็น 6.875% ต่อปี และอัตราดอกเบี้ย MRR เป็น 7.300%  ต่อปีตามลำดับ.